آسٹریلیا: خشک سالی سے نمٹنے کے لیے 10 ہزار اُونٹ مارنے کا فیصلہ 
حکام کے مطابق یہ جنگلی اُونٹ بہت زیادہ پانی استعمال کرتے ہیں۔ لہذٰا پہلے سے ہی خشک سالی اور پانی کی قلت کے باعث ان جانوروں کو ہلاک کرنا ناگزیر ہو چکا ہے۔ 
ویب ڈیسک — آسٹریلیا میں اس سال موسم گرما میں وسیع پیمانے پر جنگلات میں آگ لگی ہے۔ جس سے لاکھوں جنگلی جانور بھی ہلاک ہو چکے ہیں۔ البتہ جنگلات میں لگی آگ کے باعث ہزاروں جنگلی اُونٹ پانی کی تلاش میں شہری آبادیوں کا رُخ کر رہے ہیں۔ حکام کے مطابق یہ جنگلی اُونٹ بہت زیادہ پانی استعمال کرتے ہیں۔ لہذٰا پہلے سے ہی خشک سالی اور پانی کی قلت کے باعث ان جانوروں کو ہلاک کرنا ناگزیر ہو چکا ہے۔ ان اونٹوں کی وجہ سے نہ صرف انفراسٹرکچر کو نقصان پہنچ رہا ہے۔ بلکہ ڈرائیورز کو بھی مشکلات کا سامنا کرنا پڑ رہا ہے۔ خبر رساں ادارے 'اے ایف پی' کے مطابق اس ضمن میں حکام نے فوج کے ماہر نشانہ بازوں 'سنائپرز' کی خدمات حاصل کی ہیں۔ جنہوں نے بدھ سے اس پانچ روزہ مہم کا آغاز کر دیا ہے۔ یہ نشانہ باز ہیلی کاپٹرز کے ذریعے جنگلات اور مقامی آبادیوں میں مٹر گشت کرتے ان اُونٹوں کو ہلاک کریں گے۔ حکام کے مطابق جنگلات میں موجود اُونٹوں کو وہیں چھوڑ دیا جائے گا۔ البتہ مقامی آبادی کے قریب ہلاک کیے گئے اُونٹوں کو کسی کھلے مقام پر دفن کر دیا جائے گا۔ خیال رہے کہ آسٹریلیا میں اس وقت لگ بھگ 10 لاکھ اُونٹ پائے جاتے ہیں۔ جن کی آبادی میں روز بروز اضافہ ہو رہا ہے۔ حکام کے مطابق اگر اُونٹوں کی آبادی میں اضافہ اسی طرح جاری رہا تو آئندہ آٹھ سے 10 سال میں ان کی آبادی 20 لاکھ تک پہنچ جائے گی۔ جنوبی آسٹریلیا کے محکمہ ماحولیات کا کہنا ہے کہ 'اے پی وائی لینڈ' کے مکین اُونٹوں کی خریدو فروخت کے کاروبار سے منسلک ہیں۔ لیکن خشک سالی کے باعث انہیں بڑی تعداد میں اُونٹوں کو سنبھالنا مشکل ہو رہا ہے۔ یہ اُونٹ پانی کی تلاش میں ایک دوسرے کو روندتے ہیں۔ بلکہ ہلاک ہونے والے اُونٹوں کی باقیات ثقافتی مقامات اور پانی کے اہم ذرائع کو آلودہ کرنے کا سبب بھی بن رہی ہیں۔ محکمہ ماحولیات کے مطابق جنگلات میں لگی آگ اور خشک سالی کے باعث جانوروں کی بہبود کو شدید خطرات لاحق ہیں۔ سیکڑوں اُونٹ بھوک اور پیاس کے باعث ہلاک ہو چکے ہیں۔ حکام کا کہنا ہے کہ یہ اقدام ان جانوروں کے بہترین مفاد اور مقامی آبادی کے تحفظ کے لیے کیا جا رہا ہے۔